text: Esbjergs Jakob Ankersen klar til nye udfordringer
  12 august 2014 kl. 06.04
  EFBs kantspiller Jakob Ankersen er klar til at tage næste skridt i karrieren, hvis det bliver aktuelt.
  Esbjergs offensive profil Jakob Ankersen har spillet hele sit liv i den vestjyske klub og føler sig nu klar til at tage næste skridt i karrieren, såfremt det rette tilbud dukker op.
  - Jeg håber, der er mulighed for at komme af sted i dette transfervindue, men det er ikke kun op til mig selv. Hvis der kommer noget konkret, så må vi se på det og tage den derfra, siger Jakob Ankersen.
  Efter tre år som fast mand på holdkortet i Esbjerg er det snart på tide at kigge ud over landets grænser og prøve talentet af.
  - Jeg har spillet fast i tre år i stort set hver kamp på nær karantænedage, så jeg kunne godt tænke mig snart at prøve noget nyt, siger Jakob Ankersen.
  Esbjerg går dog ikke umiddelbart med planer om at sælge Jakob Ankersen i dette transfervindue.
  - Der skal noget helt ekstraordinært til, hvis et salg skal komme på tale i dette transfervindue, og vi vil gøre alt for at holde fast i den nuværende trup, siger sportsdirektør Niels Erik Søndergaard.
  Derimod bliver der kigget efter at supplere den hårdt prøvede trup med en offensiv forstærkning.
  - Vi kigger efter en offensiv spiller, og vi vil gerne bringe lidt frisk blod ind i truppen, siger Niels Erik Søndergaard.
  Jakob Ankersen har to år tilbage af sin kontrakt med Esbjerg.
  /Ritzau/
  